Bratislava 5. augusta (TASR) - Plamene zachvátili dnes desať minút pred štvrtou hodinou rannou niekoľko stánkov s textilom a obuvou na známom bratislavskom trhovisku na Miletičovej ulici. Škoda, ktorá vznikla na tovare a budovách, pravdepodobne presiahne sumu 1,5 milióna korún.
Požiar sa rozšíril od novinového stánku na susednú drevenú budovu pri tržnici, v ktorej okrem potravín sídlia obchody s textilom. Oheň zo strechy, ktorého plamene šľahali až do výšky šesť metrov, prišlo uhasiť sedem hasičských áut, informovala TASR hovorkyňa Krajského riaditeľstva Policajného zboru Silvia Miháliková. Plamene poškodili aj stánok s pečivom a priľahlú murovanú budovu.
Na miesto sa dostavili aj pracovníci plynovej služby, ktorí zisťovali, či nešlo o únik plynu. Ten sa však podľa Mihálikovej nepreukázal. O hodinu sa boj s ohňom skončil. Zisťovateľ príčin požiaru nevylúčil, že mohlo ísť o úmyselné založenie ohňa.
Túto hypotézu však môže potvrdiť až ohliadka miesta požiariska expertmi z Kriminalisticko-expertízneho ústavu.